Drie dood, talle beseer in ongeluk aan NoordkusDie ongeluk het vroegoggend op die N2 naby Zinkwazi gebeur. (Foto: IPSS Medical Rescue) Minstens drie mense is Maandagoggend dood in ŉ ongeluk aan die KwaZulu-Natalse Noordkus. Shawn Herbst, woordvoerder van Netcare 911, sê die ongeluk tussen ŉ ligte afleweringsvoertuig en ŉ vragmotor het omstreeks 07:50 tussen Zinkwazi en die Tugelarivierbrug plaasgevind. Drie mense is op die toneel dood verklaar, ses mense is ernstig beseer en 19 ander het matige beserings opgedoen. Paul Herbst, woordvoerder van IPSS Medical Rescue, sê die N2-Suid na Stanger is geruime tyd gesluit sodat helikopters twee van die ernstig beseerde pasiënte na hospitale kon vlieg. Die oorsaak van die ongeluk was nie dadelik duidelik nie. (Foto: Netcare 911) Die pad was ŉ ruk gelede steeds gesluit, wat groot verkeersopeenhoping veroorsaak. Die ander pasiënte is aanvanklik op die toneel behandel en daarna na verskeie hospitale geneem. Die oorsaak van die ongeluk is nie in hierdie stadium duidelik nie.